KOMMISSIONENS FORORDNING (EF) Nr. 613/96 af 3. april 1996 om ændring af forordning (EØF) nr. 1627/89 om opkøb af oksekød ved licitation og om undtagelse fra forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår offentlig intervention

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved Kommissionens forordning (EF) nr. 2417/95 (2), særlig artikel 6, stk. 7, og artikel 22a, stk. 3, og

ud fra følgende betragtninger:

Ved Kommissionens forordning (EØF) nr. 1627/89 af 9. juni 1989 om opkøb af oksekød ved licitation (3), senest ændret ved forordning (EF) nr. 16/96 (4), er der fastsat opkøb ved licitation i visse medlemsstater eller områder af en medlemsstat for bestemte kvalitetsgrupper;

den nylige udbredelse af oplysninger om risikoen for, at BSE kan overføres til mennesker, har fremkaldt store betænkeligheder hos forbrugerne; der er derfor sket en stærk nedgang i forbruget af oksekød og et mærkbart prisfald for dette kød, og forbrugsnedgangen og prisfaldet vil eventuelt vedvare; på grund af den fare for markedsforstyrrelse, der er følgen, må der træffes hasteforanstaltninger til støtte for markedet; på grund af tidsforskydningen mellem prisdannelsen og meddelelsen til Kommissionen herom, bør prisnoteringen foregribes, ved at bilaget til forordning (EØF) nr. 1627/89 suppleres med alle de kvaliteter, der kan opkøbes ved intervention ifølge bilag III til Kommissionens forordning (EØF) nr. 2456/93 (5), senest ændret ved forordning (EF) nr. 307/96 (6); der bør anvendes samme kriterier for, hvilke produkter der er omfattet af intervention, i hele Det Forenede Kongerige;

på grund af den særlige situation bør det for de to licitationer, som åbnes i april 1996, fastsættes, at visse bestemmelser i forordning (EØF) nr. 2456/93 fraviges, idet der fastsættes et maksimum for den mængde, der kan opkøbes ved intervention i forbindelse med disse licitationer; det er i overensstemmelse med de specifikke sædvaner i Spanien at foretage interventionsopkøb af forfjerdinger;

der bliver truffet særforanstaltninger for kvæg, der er opdrættet i Det Forenede Kongerige, og som er over tredive måneder gammelt; foranstaltningerne består i slagtning og efterfølgende destruktion af kvæget; derfor kan kastrerede dyr på over denne alder ikke omfattes af interventionsopkøb;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

Bilaget til forordning (EØF) nr. 1627/89 affattes som angivet i bilaget til nærværende forordning.

Artikel 2

1. Som undtagelse fra artikel 4, stk. 2, i forordning (EØF) nr. 2456/93 gælder følgende:

a) hele eller halve slagtekroppe, der stammer fra kastrerede dyr, som er opdrættet i Det Forenede Kongerige og er over tredive måneder gamle, kan ikke omfattes af interventionsopkøb

b) forfjerdinger af hele eller halve slagtekroppe, der er omhandlet i artikel 4, stk. 2, i forordning (EØF) nr. 2456/93, kan omfattes af interventionsopkøb foretaget af det spanske interventionsorgan.

2. Som undtagelse fra artikel 4, stk. 2, litra h), i forordning (EØF) nr. 2456/93 fastsættes den maksimale vægt for de slagtekroppe, der er omhandlet i nævnte bestemmelse, til 380 kg.

3. Den samlede mængde produkter, der kan opkøbes ved intervention i forbindelse med de to licitationer i april 1996, fastsættes til 50 000 tons.

Artikel 3

Denne forordning træder i kraft den 8. april 1996.

Den anvendes på de to licitationer, der åbnes i april 1996, jf. artikel 6, stk. 2, i forordning (EØF) nr. 805/68.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. april 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 248 af 14. 10. 1995, s. 39.

(3) EFT nr. L 159 af 10. 6. 1989, s. 36.

(4) EFT nr. L 4 af 6. 1. 1996, s. 1.

(5) EFT nr. L 225 af 4. 9. 1993, s. 4.

(6) EFT nr. L 43 af 21. 2. 1996, s. 3.

BILAG

>TABELPOSITION>